《所居三章二章章八句一章章十句》
宋代·洪皓

昔我所居，巨室高门。或出或处，笑傲乾坤。终日熙熙，省定晨昏。

致君泽民，兹志常存。

今我所居，圭窦荜门。俯首折腰，如坐覆盆。终日譊譊，形弊神昏。

死所未知，旧事谁论。

人亦有言，祸福无门。忠孝弗著，淫侈实繁。天其罚我，我又奚怨。

傥谨言行，或反丘园。作为此诗，以告同阍。

作者简介：洪皓（1088～1155），字光弼，徽宗政和五年（1115）进士。历台州宁海主簿，秀州录事参军。宋代词人。